KIRJALLINEN KYSYMYS E-1943/00 esittäjä(t): Avril Doyle (PPE-DE) komissiolle. Nautaeläinten tuberkuloosin hävittäminen.



Virallinen lehti nro 081 E , 13/03/2001 s. 0115 - 0115



KIRJALLINEN KYSYMYS E-1943/00 esittäjä(t): Avril Doyle (PPE-DE) komissiolle (16. kesäkuuta 2000) Aihe: Nautaeläinten tuberkuloosin hävittäminen Tanska, Saksa, Bolzanon ja Trenton maakunnat Italiassa, Luxemburg, Alankomaat, Itävalta, Suomi ja Ruotsi ovat kaikki onnistuneet pääsemään eroon tuberkuloosista (katso vastaus kirjalliseen kysymykseen E-1068/00(1)). Irlannissa on edelleen ongelmia huolimatta sen ERAD-järjestelmästä ja vaikka se on investoinut yli 720 miljoonaa puntaa arviolta 40 vuoden aikana. Voisiko komissio esittää näkemyksensä siitä, miksi jotkut maat ovat onnistuneet tuberkuloosin hävittämisessä ja jotkut eivät? Mitä komission mukaan Irlannissa tulisi tehdä taudin nujertamiseksi? (1) EYVL C 374 E, 28.12.2000, s. 206. David Byrnen komission puolesta antama vastaus (15. syyskuuta 2000) Nautaeläinten tuberkuloosin hävittäneet jäsenvaltiot tai niiden alueet, jotka ovat edelleen virallisesti säilyttäneet tästä taudista vapaan asemansa, ovat soveltaneet eläinten terveyteen liittyvistä ongelmista yhteisön sisäisessä nautaeläinten ja sikojen kaupassa 26. kesäkuuta 1964 annetussa direktiivissä 64/432/ETY(1) säädettyjä välineitä. Jäsenvaltiot ovat täydentäneet näitä toimenpiteitä omilla toimenpiteillään, joilla on valvottu elävien nautaeläinten tuotantoon ja jäsenvaltion markkinoille saattamiseen liittyviä olosuhteita. Yhteisön toimenpiteistä nautakarjan luomistaudin, tuberkuloosin ja leukoosin hävittämiseksi 17. toukokuuta 1977 annetussa neuvoston direktiivissä 77/391/ETY(2) säädettiin ohjelma nautaeläinten tuberkuloosin nopeutetusta hävittämisestä, ja yhteisö on direktiivin antamisesta lähtien osallistunut merkittävästi kansallisten hävitysohjelmien rahoitukseen. Irlannilla on nautaeläinten tuberkuloosin valvonnassa ja hävittämisessä käytössään samat välineet kuin muillakin jäsenvaltioilla. Irlanti esittää tätä varten vuosittain tautien hävittämistä koskevan ohjelman. Irlannissa toteutetut ohjelmat ovat saaneet komission hyväksynnän rahoitustuen saamista varten vain vuosina 1991, 1994 ja 1995. Taudin kehitys Irlannissa vuodesta 1995 lähtien osoittaa, ettei näillä ohjelmilla ole ollut odotettua menestystä. Asiantuntijoiden arvioinneista käy ilmi, että taudin sinnikkääseen esiintyvyyteen vaikuttavat eniten taudin esiintyminen luonnonvaraisilla eläimillä, erityisesti mäyrillä, kotieläintuotannon pirstaleinen rakenne sekä karjan kuljetusten runsaus. Irlanti esitti vuotta 2000 varten uuden ohjelman, joka hyväksyttiin saamaan yhteisön rahoitusta jäsenvaltioiden vuodeksi 2000 esittämien eläintautien hävittämis- ja valvontaohjelmien hyväksymisestä 30. marraskuuta 1999 tehdyllä komission päätöksellä 2000/5/EY(3). Komissio perustaa elintarvikkeiden turvallisuutta koskevan valkoisen kirjan(4) puitteissa työryhmän seuraamaan ja tehostamaan tiettyjen eläintautien hävittämistä erityisesti sellaisten, jotka joko ovat tai saattavat olla zoonooseja. Kyseisessä työryhmässä on nautaeläinten tuberkuloosia käsittelevä alaryhmä, joka muodostuu sekä taudista kärsivien että siitä virallisesti vapaiden jäsenvaltioiden asiantuntijoista. Alaryhmä analysoi ja arvioi taudista kärsivien jäsenvaltioiden tautitilannetta ja niiden käyttämiä valvontatoimia. Asiantuntijaryhmä voi suositella tautien hävittämiseen tähtääviä toimia, jotka menevät direktiivissä 64/432/ETY säädettyjä toimia pidemmälle. Alaryhmän toinen kokous pidettiin Dublinissa kesäkuussa 2000. Alaryhmän suosituksista keskusteltiin jäsenvaltioiden kanssa työryhmän kokouksessa Brysselissä heinäkuussa 2000. Jäsenvaltiot yhtyivät tässä kokouksessa komission ehdotukseen asettaa etusijalle nautaeläinten tuberkuloosin hävittäminen ja antaa edelleen tukea jäsenvaltioiden ohjelmille. (1) EYVL B 121, 29.7.1964. (2) EYVL L 145, 13.6.1977. (3) EYVL L 3, 6.1.2000. (4) KOM(1999) 719 lopullinen.